ፕሬዝዳንት አልበሽር በሀገሪቱ ገጠራማ አካባቢዎች ያለውን እድገት ለማፋጠን ቃል ገቡ
የሱዳኑ ፕሬዝዳንት ኦማር ሀሰን አልበሽር የገጠማቸውን ህዝባዊ ተቃውሞ ተከትሎ በሀገሪቱ ገጠራማ አካባቢዎች ያለውን እድገት ለማፋጠን ቃል ገብተዋል፡፡በታህሳስ ወር በሱዳን የነዳጅና የዳቦ ዋጋ ጭማሪን ተከትሎ የተቀሰቀሰው ተቃውሞ አሁንም እንደቀጠለ ነው፡፡የሱዳን ባለስልጣናት ከተቃውሞው ጋር በተያዘ የሰላሳ ሰዎች ህይወት ማለፉን ቢገልጹም ሂውማን ራይትስ ዎች በበኩሉ የሟቾች ቁጥር ከ51 እንደማያንስ አስታውቋል፡፡በሥልጣን በቆዩባቸው ሰላሳ አመታት ውስጥ ታይቶ በማይታወቅ መልኩ ለበርካታ ሳምንታት ተቃውሞ የገጠማቸው ፕሬዝዳንት አልበሽር በሀገሪቱ የተለያዩ አካባቢዎች በመዘዋወር ከህብረተሰቡ ጋር ተወያይተዋል፡፡በመላው የአገሪቱ ከተሞችና የተለያዩ ገጠራማ አካባቢዎች የገጠማቸውን ተቃውሞ ተከትሎ በተለይ  በሀገሪቱ ገጠራማ አካባቢዎች  የእድገት ሁኔታን ለማፋጠን ቃል  ገብተዋል፡፡ለህዝባቸው ባደረጉት ንግግር የኤሌክትሪክ ሀይል፤ የትምህርት እና የጤና መሠረተ ልማቶችን ለማስፋፋት አስተዳደራቸው ትኩረት ሰጥቶ እንደሚሰራ ገልጸዋል፡፡በሰሜን ኮርዶፋን ከህረተሰቡ ጋር ባደረጉት ቆይታም በሱዳን ገጠራማ አካባቢዎች ንጹህ የመጠጥ ውሃ አቅርቦትን ለማዳረስ እንደሚሰሩ ቃል ገብተዋል፡፡አልበሽር እንደተናገሩት የሱዳን ተቃዋሚዎች የአረብ ፀደይን ለማስመሰል እየተንቀሳቀሱ መሆኑን አስታውቀዋል፡፡ፕሬዝዳንቱ ከሰሜን ኮርዶፋን ኦምዱርማን የሚዘልቀውንና 349 ኪሎ ሜትር ርዝማኔ ያለውን የመንገድ ግንባታ ፕሮጀክት በይፋ አስጀምረዋል፡፡አሁን ላይ ሀገሪቱ ባለችበት የኢኮኖሚ ሁኔታ ውስጥ መሰል ፕሮጀክቶችን መከወን ቀላል እንዳልሆነ ፕሬዝዳንቱ አስረድተዋል፡፡ከመንገድ ግንባታው ባሻገር የአካባቢውን እድገት ለማፋጠን የኤሌክትሪክ ሀይል የማስፋፋት ስራ ይሰራል ብለዋል፡፡ፕሬዝዳንቱ የሀገሪቱ ወጣቶች ሀገሪቷን ለማሳደግ የድርሻቸውን እንዲወጡ ጥሪ ያቀረቡ ሲሆን ለወጣቱ ብለን የገነባናቸው ዩኒቨርሲቲዎቻችን አዲሲቷን ሱዳን ለመገንባት ዝግጁ መሆን እንደሚገባቸው ጠቁመዋል፡፡ተቃውሞውን እየመሩ ያሉ አካላት በቀጣዮቹ ቀናት ውስጥ ተቃውሞውን በአዲስ መልክ ለማስቀጠል እየተንቀሳቀሱ ስለመሆናቸው ተነግሯል፡፡ፕሬዝዳንት አልበሽርን ጨምሮ ሌሎች የሀገሬው ባለስልጣናት መንግስትን መቀየር የሚቻለው በምርጫ ብቻ መሆኑን ሲገልጹ መቆየታቸውን አስታውሶ አልጀዚራ ዘግቧል፡፡